Na temelju članka 107. stavka 9., članka 114. i članka 118. Zakona o odgoju i obrazovanju u osnovnoj i srednjoj školi („Narodne novine“, broj: 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18) Školski odbor Osnovne škole Ksavera Šandora Đalskog, na sjednici održanoj dana **3. svibnja 2019. godine** donio je sljedeći

**PRAVILNIK**

**O NAČINU I POSTUPKU TE VREDNOVANJU I PROCJENI**

**KANDIDATA ZA ZAPOŠLJAVANJE**

**U OSNOVNOJ ŠKOLI KSAVERA ŠANDORA ĐALSKOG**

1. **OPĆE ODREDBE**

**Članak 1.**

Ovim pravilnikom u Osnovnoj školi Ksavera Šandora Đalskog (dalje u tekstu: Škola) uređuju se načini i postupci provedbe natječajnog postupka kojima se svim kandidatima prijavljenim na natječaj osigurava jednaka dostupnost zaposlenja u Školi pod jednakim uvjetima, vrednovanje kandidata prijavljenih na natječaj, kao i odredbe o sastavu i djelokrugu Povjerenstva koje sudjeluje u procjeni i vrednovanju kandidata (dalje u tekstu: Povjerenstvo), te dostava izvješća ravnatelju Škole o provedenom postupku.

**Članak 2.**

Odredbe ovoga Pravilnika ne primjenjuju se u postupku imenovanja ravnatelja, u postupku zapošljavanja pomoćnika u nastavi te stručno-komunikacijskih posrednika koji nisu samostalni nositelji odgojno-obrazovne i/ili nastavne djelatnosti.

**Članak 3.**

O zasnivanju radnog odnosa odlučuje ravnatelj na temelju članka 114. Zakona o odgoju i obrazovanju u osnovnoj i srednjoj školi (u daljnjem tekstu: Zakon), posebnih propisa, Statuta Škole te odredbi ovoga Pravilnika.

**Članak 4.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **OBJAVA I SADRŽAJ NATJEČAJA ZA ZASNIVANJE RADNOG ODNOSA U ŠKOLI**

**Članak 5.**

Radni odnos u Školi zasniva se sukladno važećim propisima, kolektivnom ugovoru, Pravilniku o radu Škole i ovom Pravilniku.

**Članak 6.**

Natječaj za zasnivanje radnog odnosa u Školi objavljuje se na mrežnoj stranici i oglasnoj ploči Hrvatskog zavoda za zapošljavanje te na mrežnoj stranici i oglasnoj ploči Škole.

**Članak 7.**

Rok za prijavu kandidata na natječaj iznosi osam dana računajući od dana objave natječaja na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

**Članak 8.**

Natječaj za zasnivanje radnog mjesta u Školi treba sadržavati:

1. naziv i sjedište Škole
2. mjesto rada i naziv radnog mjesta za koje se raspisuje natječaj
3. tjedno radno vrijeme i vrijeme na koje se sklapa ugovor o radu
4. opće i posebne uvjete za radno mjesto za koje se raspisuje natječaj
5. naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj,
6. obvezu provjere kompetencija onih kandidata koje Povjerenstvo predloži (najmanje pet kandidata)
7. naznaku zapreka za zasnivanje radnog odnosa u Školi iz čl. 106. Zakona o odgoju i obrazovanju u osnovnoj i srednjoj školi i naznaku dokaza koji se na tu okolnost prilaže,
8. napomenu da je kandidat koji se poziva na pravo prednosti pri zapošljavanju na temelju posebnog zakona obvezan uz prijavu priložiti svu propisanu dokumentaciju prema posebnom zakonu
9. naznaku poveznice na internetskoj stranici Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz domovinskog rata i njihovih obitelji
10. naznaku da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja
11. naznaku probnog rada ako se ugovara
12. rok za podnošenje prijava
13. naznaku da se na natječaj mogu javiti osobe oba spola
14. naznaku da je prijavu potrebno vlastoručno potpisati
15. naznaku mrežne stranice Škole na kojoj će se objaviti područje povjere, pravni i drugi izvori za pripremu kandidata, vrijeme i mjesto održavanja razgovora (intervjua), te vrijeme trajanja razgovora (intervjua)
16. naznaku o načinu dostavljanja prijave i adresu Škole na koju se podnose prijave s potrebnom dokumentacijom
17. naznaku da se isprave prilažu u neovjerenoj preslici te da se isprave i dokumentacija ne vraća nakon završetka natječaja
18. naznaku u kojem se roku i na koji način obavještavaju kandidati o rezultatima natječaja.
19. klauzula o privoli i zaštiti osobnih podataka.

Kandidat isprave i dokumentaciju prilaže u neovjerenoj preslici s tim da je prije izbora, po pozivu Povjerenstva, dužan predočiti izvornike isprava i dokumentacije.

Kandidat koji nije podnio pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja. Škola ne obavještava kandidate o razlozima zašto se netko ne smatra kandidatom natječaja.

**Članak 9.**

Natječaj se poništava ako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj. Poništenje natječaja objavljuje se na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči / oglasnim pločama Škole.

Ako prema natječaju nitko ne bude izabran, ravnatelj donosi Odluku o neizboru kandidata, o njoj izvještava Školski odbor te se Odluka objavljuje na mrežnim stranicama škole.

U slučaju iz stavaka 1. i 2. ovoga članka natječaj će se ponoviti, a do zasnivanja radnog odnosa na temelju ponovljenoga natječaja ili na drugi propisani način, radni odnos će se zasnovati u skladu s člankom 5. ovoga Pravilnika.

1. **POVJERENSTVO**

**Članak 10.**

Povjerenstvo se sastoji od najmanje tri člana.

Članove Povjerenstva imenuje ravnatelj Škole iz reda radnika Škole.

Ravnatelj Škole je obvezno član Povjerenstva te predsjednik Povjerenstva, a, prema potrebi, može umjesto sebe pisanom odlukom imenovati nekog drugog radnika Škole kao člana i predsjednika Povjerenstva.

Ako ravnatelj nije član Povjerenstva, članovi Povjerenstva između sebe biraju predsjednika.

Ravnatelj Škole može imenovati Povjerenstvo posebno za svaki pojedini slučaj, (tj. izbor na određeno radno mjesto) ili za grupu poslova – radnih mjesta, ili kao stalno tijelo.

Članovi Povjerenstva trebaju imati potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku provedbe natječaja.

Članovi Povjerenstva ne smiju biti članovi Školskog odbora i ne smiju biti s kandidatima u srodstvu u izravnoj liniji, pobočnoj liniji do drugog stupnja ni po tazbini do drugog stupnja.

Ravnatelj može imenovati i zamjenike članova Povjerenstva.

Članove Povjerenstva i/ili njihove zamjenike ravnatelj imenuje odlukom.

Sudjelovanje u radu Povjerenstva je redovna obveza svakog radnika Škole. Pojedini radnik se može izuzeti iz rada Povjerenstva za konkretni slučaj. Člana koji je izuzet, zamjenjuje drugi član iz redova radnika Škole kojeg imenuje ravnatelj Škole.

1. **DJELOKRUG RADA POVJERENSTVA**

Povjerenstvo radi na sjednicama, a o radu Povjerenstva vodi se zapisnik koji vodi član Povjerenstva.

**Članak 11.**

Povjerenstvo obavlja sljedeće poslove:

1. utvrđuje koje su prijave na natječaj pravodobne i potpune
2. utvrđuje listu kandidata prijavljenih na natječaj koji ispunjavaju formalne uvjete iz natječaja za pravodobne i potpune prijave i kandidate s te liste upućuje na razgovor (intervju)
3. utvrđuje poziva li se netko od kandidata i ostvaruje li pravo prednosti pri zapošljavanju prema posebnim propisima
4. provodi razgovor (intervju) s kandidatima
5. utvrđuje rang –listu kandidata na temelju rezultata provedenog razgovora (intervjua)
6. sastavlja završno izvješće o provedenom postupku i dostavlja ga ravnatelju Škole zajedno s rang-listom kandidata.
7. **PROVJERA KOMPETENCIJA I VREDNOVANJE KANDIDATA**

**Članak 12.**

Provjera kompetencija kandidata za odgovarajuće radno mjesto sastoji se od provjere kandidata putem razgovora s kandidatom (intervjua).

Svaki član Povjerenstva vrednuje rezultat provjere za svakog pojedinog kandidata s liste utvrđenih kandidata koji je pristupio razgovoru i to u bodovima od 0 do 5.

Ako kandidat ne pristupi procjeni odnosno testiranju smatra se da je odustao od prijave na natječaj.

Ako se na natječaj prijavi samo jedan kandidat, prema odluci ravnatelja ne mora se provesti procjena odnosno vrednovanje.

1. **RAZGOVOR (intervju)**

**Članak 13.**

Odluku o opsegu procjene kandidata na prijedlog ravnatelja donosi Povjerenstvo u skladu s brojem prijavljenih kandidata, očekivanom trajanju radnog odnosa te drugim okolnostima.

Svi članovi Povjerenstva imaju pravo postavljati jednak broj pitanja. Povjerenstvo unaprijed donosi odluku o broju pitanja koja će se postaviti kandidatima. Svim kandidatima postavlja se isti broj pitanja.

Povjerenstvo u razgovoru s kandidatom utvrđuje stručna znanja, sposobnosti, interese, motivaciju kandidata za rad u školi te procjenjuje dodatna znanja i edukacije, dosadašnje radno iskustvo i postignuća.

Svaki član Povjerenstva vrednuje rezultat razgovora (intervjua) bodovima od 0 do 5 bodova.

Smatra se da je kandidat zadovoljio na razgovoru (intervjuu), ako je ostvario najmanje 51% bodova od ukupnog broja bodova svih članova Povjerenstva.

Nakon utvrđivanja ukupnog rezultata ostvarenog na vrednovanju Povjerenstvo sastavlja završno ***Izvješće o vrednovanju*** koje sadržava kratak opis provedenog natječajnog postupka, pitanja koja su kandidatu postavljena, ocjene koje je kandidat dobio od svakoga člana Povjerenstva te rang - listu najbolje rangiranih kandidata.

Rang listu kandidata isti dan dostavlja ravnatelju škole.

***Izvješće o vrednovanju*** dužni su vlastoručno potpisati svi članovi Povjerenstva.

1. **POSTUPAK NAKON RAZGOVORA I UTVRĐIVANJA REZULTATA VREDNOVANJA**

**Članak 14.**

Ravnatelj na temelju provedene provjere i vrednovanja Povjerenstva predlaže Školskom odboru zapošljavanje najbolje rangiranog kandidata s liste Povjerenstva.

Ako su dva ili više kandidata ostvarili najveći isti broj bodova, ravnatelj predlaže jednog od njih za zapošljavanje školskom odboru.

Ako su dva ili više ravnopravnih kandidata s pravom prednosti pri zapošljavanju ostvarilo jednak broj bodova, ravnatelj predlaže Školskom odboru jednog od tih kandidatu.

**Članak 15.**

Pri zapošljavanju na temelju natječaja na određeno vrijeme postupak procjene i vrednovanja kandidata na prijedlog ravnatelja i odlukom Povjerenstva može se provesti u skraćenom postupku u skladu s odredbama ovoga Pravilnika.

**Članak 16.**

Kandidata odnosno kandidate koje je uputio U*red državne uprave u Zagrebačkoj županiji* prema odluci ravnatelja može se procjenjivati odnosno testirati te vrednovati u skladu s odredbama ovoga Pravilnika.

**Članak 17.**

Sve kandidate izvješćuje se u skladu s odredbama Temeljnog kolektivnog ugovora za službenike i namještenike u javnim službama, na isti način i u istom roku koji je naveden u natječaju.

Svim kandidatima mora biti dostupan odnosno dostavljen isti tekst obavijesti o rezultatima natječaja.

Kandidate se u pravilu izvješćuje putem mrežnih stranica Škole ili putem elektroničke pošte, što se navodi u natječaju.

**Članak 18.**

Do stupanja na snagu Pravilnika iz članka 107. stavka 8. Zakona o odgoju i obrazovanju u osnovnoj i srednjoj školi („Narodne novine“, broj: 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18)o načinu i postupku utvrđivanja lista evidencija, način raspoređivanja zaposlenika te kriterije kojima se svim kandidatima za zapošljavanje osiguravaju jednaki i transparentni uvjetikojeg donosi ministar, primjenjuju se odredbe članka 25. stavka 7. Kolektivnog ugovora za zaposlenike u osnovnoškolskim ustanovama („Narodne novine“, broj 51/18) i Pravilnik o kriterijima za donošenje odluke o prednosti pri zapošljavanju sukladno članku 75. Kolektivnog ugovora za zaposlenike u osnovnoškolskim ustanovama („Narodne novine“, broj 51/18).

1. **SUGLASNOST NA PRAVILNIK I STUPANJE NA SNAGU**

**Članak 19.**

Suglasnost na ovaj Pravilnik daje Ured državne uprave u Zagrebačkoj županiji.

Nakon dobivanja suglasnosti nadležnog ureda državne uprave Pravilnik stupa na snagu osam dana nakon objave na oglasnoj ploči Škole.

Ovaj Pravilnik objavljuje se na mrežnim stranicama Škole.

 **Predsjednik školskog odbora:**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**. Štefica Antolković**

KLASA: 003-05/19-01/10

URBROJ: 238/30-32-19-01-2

U Donjoj Zelini, 3. svibnja 2019. godine

Pravilnik je objavljen na oglasnoj ploči Škole i mrežnoj stranici Škole dana\_\_\_\_\_\_\_\_\_\_\_\_\_\_

te je stupio na snagu dana\_\_\_\_\_\_\_\_\_\_\_\_\_.

 **V.d.ravnatelja**:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Lidija Smrndić, mag.prim.educ.**